Príloha č. 2

Zhodnotenie výsledkov interných a externých kontrol 
vykonaných v rozpočtovom roku 2015
Kontrolná činnosť úradu a ďalších rezortných organizácií sa v roku 2015 vykonávala v súlade so zákonom NR SR č. 10/1996 Z. z. o kontrole v štátnej správe v znení neskorších predpisov a Smernicou ÚGKK SR č. P-4650/2010  o  vykonávaní vnútornej kontroly, finančnej kontroly a vybavovaní sťažností, petícií a iných podaní, ktoré nie sú sťažnosťami. 
Na kontrolnej činnosti úradu sa spolu s odborom kontroly a odborom katastrálnej inšpekcie podieľali aj odborné útvary úradu. Kontrolná činnosť úradu a ďalších rezortných organizácií sa vykonávala na základe polročných zameraní kontrolnej činnosti, a to ako vnútorná kontrola vo vlastnom úrade a v ďalších organizáciách rezortu a vonkajšia  kontrola na katastrálnych odboroch Okresných úradov v sídlach krajov a okresov. Realizované kontrolné úlohy sa zameriavali na ekonomické činnosti, výkon technických činností a výkon štátnej správy na úseku katastra. Výsledkami interných kontrol bolo vyhotovenie záznamov o kontrole, príp. protokolov o kontrole. V prípade vyhotovenia záznamu o kontrole neboli zistené porušenia všeobecne záväzných právnych predpisov. Kontroly, ktoré si vyžadovali vyhotovenie protokolu o kontrole boli zamerané na kontroly  stavu a kvality pri rozhodovaní o povolení vkladu vlastníckych a iných práv do katastra nehnuteľností a kontrolu zápisov práv k nehnuteľnostiam do katastra nehnuteľností vkladom. Medzi opatrenia prijaté na odstránenie zistených nedostatkov bolo uložené dodržiavanie zákona č. 162/1995 Z. z. o katastri nehnuteľností a o zápise vlastníckych a iných práv k nehnuteľnostiam (katastrálny zákon) v znení neskorších predpisov a Vyhlášky ÚGKK SR č. 22/2010 Z. z., ktorou sa vydáva Spravovací poriadok pre katastrálne úrady a správy katastra.
            Úradom  vlády SR, sekciou kontroly a prevencie korupcie bola na ústrednom orgáne  vykonaná v zmysle ustanovenia § 11 ods. 2 písm. a) zákona NR SR č. 10/1996 Z. z. o kontrole v štátnej správe v znení neskorších predpisov a na základe bodu 2. časti A. Zamerania kontrolnej činnosti Úradu vlády SR na rok 2015, schváleného uznesením vlády SR č. 19 zo dňa 07.01.2015 kontrola plnenia úloh z uznesení vlády SR, dodržiavania Smernice na prípravu a predkladanie materiálov na rokovanie vlády SR a Metodického pokynu na prípravu a predkladanie materiálov na rokovanie vlády SR, plnenia legislatívnych úloh vlády SR v 1. štvrťroku 2015  a dodržiavania § 7 zákona NR SR č. 10/1996 Z. z. o kontrole v štátnej správe v znení neskorších predpisov. Výsledkom kontroly bol Protokol o výsledku kontroly č. 7290/2015/OKPK zo dňa 30.06.2015. Vykonanou kontrolou boli zistené nedostatky, ktoré nie sú v súlade s ustanoveniami všeobecne záväzných právnych predpisov a interných predpisov uvedených v protokole o výsledku kontroly. Protokol o výsledku kontroly bol prerokovaný dňa 16.07.2015 v sídle ÚGKK SR, výsledkom prerokovania bola Zápisnica o prerokovaní protokolu č. 7290/2015/OKPK zo dňa 16.07.2015.

            Na základe zistených nedostatkov prijal ÚGKK SR opatrenia na ich odstránenie, ktorých obsahom bolo zvolanie mimoriadnej porady vedúcich zamestnancov ÚGKK SR, kde boli títo vedúci zamestnanci poučení o dôslednom dodržiavaní ustanovení Smernice na prípravu a predkladanie materiálov na rokovanie vlády SR a Metodického pokynu na prípravu a predkladanie materiálov na rokovanie vlády SR, predovšetkým s ohľadom na časť týkajúcu sa hlásení o plnení úloh vyplývajúcich z uznesení vlády SR.
Najvyšší kontrolný úrad Slovenskej republiky nevykonal na úrade v roku 2015 žiadnu kontrolu.
